לאחר הביקור החולף של הגשם לקראת פורים, סוף השבוע הקרוב יהיה בסימן התחממות. מזג האוויר בלילה הקרוב (שישי) יהיה בהיר ברובו, אך במהלך היום תחול עלייה קלה בטמפרטורות בהרים ובפנים הארץ והשמיים יתכסו עננים בגובה רב. החזאי התורן בשירות המטאורולוגי שי פרנקל אמר בשיחה עם וואלה! NEWS כי מגמת ההתחממות תגיע לשיאה ביום ראשון, והטמפרטורות יהיו גבוהות בארבע עד שבע מעלות מהממוצע הרב-שנתי.
פרנקל הוסיף כי לא נראה סיכוי לגשם באופק התחזית וכי "נראה שמרבית השבוע הבא יהיה חם מהרגיל". לדבריו, על אף שהאביב מתחיל רשמית ב-21 במרץ, נראה שהוא הקדים.
"פברואר היה חם מהממוצע במידה ניכרת והיה אחד מחודשי פברואר החמים ביותר מתחילת המדידות", הוסיף ד"ר עמוס פורת, מנהל גף אקלים בשירות המטאורולוגי. "הגשמים שירדו בפברואר לא שינו באופן מהותי את תמונת המצב שהיתה בסוף ינואר, אולם ישנם מספר אזורים, בעיקר במרכז הארץ, שבהם חלה ירידה מסוימת באחוזי הגשם המצטברים ולעומת זאת חל שיפור בדרום הנגב ובערבה. בגליל המרכזי והמערבי, במישור החוף הצפוני, בכרמל, בשרון ובאזור פתח תקווה כמויות הגשם המצטברות מתחילת העונה עולות על הממוצע הרב-שנתי".
בשבת יוסיף להיות מעונן חלקית ותחול עלייה נוספת במעלות החום שייעשו גבוהות מהרגיל לעונה. בראשון יהיה מזג האוויר דומה, עדיין יהיה חם מהרגיל וייתכן אובך. ביום שני צפוי להיות נאה, תחול ירידה קלה בטמפרטורות, אך אלו עדיין יהיו גבוהות מהרגיל לעונה, ובדרום ייתכן אובך.
אלה הטמפרטורות החזויות הלילה ומחר: בירושלים, מ-11 מעלות עד 21. בתל אביב, מ-11 עד 20. בחיפה, מ-11 עד 21. בצפת, מ-8 עד 17. בקצרין, מ-8 עד 21. בטבריה, מ-11 עד 24. בבית שאן, מ-9 עד 25. באשדוד, מ-12 עד 19. בעין גדי, מ-18 עד 25. בבאר שבע, מ-9 עד 25. במצפה רמון, מ-9 עד 22. ובאילת, מ-17 מעלות הלילה ועד 30 מחר.